Príloha 2

DEKLARÁCIA SOLIDARITY
SUMMIT V10 V SOFII
5. OKTÓBER 2001

My, hlavy štátov 10-tich európskych demokracií, sme sa dnes stretli v Sofii, aby sme potvrdili naše odhodlanie vytvoriť jednotnú a slobodnú Európu v Aliancii s USA a Kanadou. Naša snaha o získanie členstva v NATO a v Európskej Únii reflektuje náš záväzok voči spoločným hodnotám euroatlantickej spoločnosti, ktoré NATO reprezentuje. 

Teroristické útoky na New York a Washington z 11. septembra 2001 predstavujú hrozbu pre celý svet. Vyjadrujeme najhlbšiu sústrasť našich vlád a národov prezidentovi USA a americkému ľudu. Počas 50-tich rokov európania vnímali Atlantickú alianciu ako dôkaz amerického záujmu na európskej bezpečnosti. Teraz nastal čas na demonštráciu toho, že aj my vnímame Alianciu ako európsky záväzok voči americkej bezpečnosti. 

Tieto útoky považujeme za útoky na nás všetkých. Ako budúci členovia Atlantickej aliancie znovu potvrdzujeme naše predsavzatie vykonávať našu zahraničnú a bezpečnostnú politiku v súlade s implikáciami Washingtonskej zmluvy, vrátane záväzkov vyplývajúcich z článku 5. Naše vlády budú plne podporovať vojnu proti terorizmu. Naša politika a aktivity budú vedené princípmi a solidaritou zdieľanou USA a ich spojencami.

Z teroristických útokov na USA vyplýva ponaučenie, že americká a európska bezpečnosť sú navzájom prepojené viac ako kedykoľvek predtým a že Atlantická aliancia a jej rozšírenie získavajú čoraz viac na dôležitosti. Sme presvedčení, že udalosti posledných týždňov musia viesť k ešte užšej spolupráci medzi USA a Európou. Euroatlantická spoločnosť musí byť základom pre širšiu svetovú koalíciu na boj proti terorizmu. Obidva kľúčové piliere tejto komunity - Európska Únia a NATO - zohrávajú dôležitú úlohu v boji proti terorizmu a my sľubujeme s nimi čo najužšie spolupracovať.

Keď bolo NATO pred viac ako 50-timi rokmi založené, spojenci definovali vytvorenie spravodlivého a trvalého mieru v Európe ako svoj konečný politický cieľ. Aliancia vyšla zo studenej vojny ako jeden z najefektívnejších nástrojov na zaistenie bezpečnosti a stability na kontinente. Rozšírenie NATO je strategickou nutnosťou pre zabezpečenie celkovej euroatlantickej bezpečnosti, a to nie len kvôli strategickým výhodám a rozšíreným vojenským možnostiam. Tento proces má predovšetkým morálne, politické a ekonomické implikácie. Naďalej bude nápomocným pri prekonávaní dedičstva a odkazov z minulosti, posilňovaní nových demokracií a pri silnej podpore ich spoločností. Európska Únia taktiež čelí výzve rozšírenia, ktoré sa spolu s procesom rozširovania NATO sa navzájom podporujú a vedú k posilneniu bezpečnosti, stability a prosperity v celom euroatlantickom priestore.

Naše krajiny sú odhodlané chopiť sa historickej príležitosti na zavŕšenie budovania jednotnej a slobodnej Európy, ktorá garnatuje demokraciu, prosperitu a bezpečnosť v našej časti Európy. Sme presvedčení, že toto odhodlanie zdieľajú aj spojenci v NATO a členovia Európskej Únie. Nové európske demokracie môžu pomáhať západnej spoločnosti čeliť teroristickým a kriminálnym hrozbám a vybudovať bezpečnejší euroatlantický priestor. Hlavnou výzvou pritom nie je určovanie nových hraníc, ale budovanie občianskych spoločností postavených na pevných demokratických základoch a integrovaných do euroatlantických inštitúcií. Sme presvedčení, že náš prínos k obrane hodnôt, ktoré zdieľame s našou euroatlantickou rodinou, bude výrazný a trvalý. 

Zdieľame víziu, ktorú prezentoval prezident George W. Bush v júni na Univerzite vo Varšave a tešíme sa na historické rozhodnutia, ktoré budú prijaté na pražskom Summite v roku 2002. Sme pevne presvedčení, že krajiny zo severu, stredu a juhu Európy by mali byť zahrnuté do ďalšieho kola rozširovania. Záverom sľubujeme, že splníme naše záväzky v prípravnom procese na toto stretnutie histórie tak, aby všetky európske demokracie, od Baltického až po Čierne more, boli ochotné a schopné zdieľať zodpovednosti a záväzky vyplývajúce z Washingtonskej zmluvy.